Zbornik radova Fakulteta tehničkih nauka u Novom Sadu
Zbornik radova Fakulteta tehničkih nauka, Novi Sad
Рад се бави пројектовањем куће у природи за породично становање, смештене у оквиру ски ризорта на Мајевици, као почетне тачке развоја новог насеља. Рад истражује природни контекст и културни идентитет простора, дефинише програмско‑просторна решења и конструктивни систем, те кроз синтезу истраживачког и пројектантског дела формулише модел савремене куће која спаја природу, технологију и породични живот.
Sva prava zadržana (c) 2026 Zbornik radova Fakulteta tehničkih nauka u Novom Sadu
Одрживи бутик хотел у Новом Саду – естетски потенцијал поновне употребе материјала у архитектонском пројектовању
Овај рад истражује примену еколошких принципа у архитектонском пројектовању кроз поновну употребу материјала као одрживу алтернативу рециклажи, са циљем смањења потрошње енергије и ресурса. Анализирају се различити грађевински материјали, њихове карактеристике, могућности и ограничења у контексту поновне употребе, а затим се стечена сазнања примењују у пројектовању еколошког бутик хотела са концептом зелене оазе у урбаном окружењу. Посебан фокус рада усмерен је на естетски потенцијал поновне употребе материјала, који се сагледава кроз студије случаја и даље разрађује у оквиру пројекта кроз примену поновно употребљене дрвене столарије. Истражује се однос старог и новог, као и начин на који реинтерпретација постојећих елемената доприноси формирању аутентичног архитектонског израза. Рад указује на то да поновна употреба материјала, поред еколошке и економске оправданости, поседује значајну естетску и друштвену вредност, доприносећи одрживом и одговорном приступу савременом пројектовању.
Урбани ожиљци: архитектонско-урбанистичка студија Новог Сада
Рад истражује феномен урбаних ожиљака на територији Новог Сада кроз архитектонско-урбанистичку анализу пет репрезентативних објеката различитих типова деградације. Теоријски оквир заснован је на концептима urban leftovers, brownfield, greyfield, terrain vague и urban void, на основу којих се успоставља типологија и дефинишу критеријуми класификације. Поред историјске и просторне анализе, спроведена је и анкета са циљем испитивања перцепције грађана о овим објектима као носиоцима идентитета града. Рад указује да урбани ожиљци не представљају коначно стање пропадања, већ динамичан процес чији исход зависи од институционалних одлука и друштвеног односа према градитељском наслеђу, постављајући питање одговорности савременог града према сопственој прошлости.
Овај пројекат представља идејно решење дизајна ентеријера коктел бара. Рад обухвата осмишљавање концепта, организацију простора и исбор стилских елемената који доприносе пријатној атмосфери. Посебна пажња посвећена је функционалности и визуелном идентитету простора.
Дизајн елемената ентеријера, просторном интерпретацијом звучних података
Рад истражује могућности дизајна елемената ентеријера, конкретно лампи, кроз просторну интерпретацију звучних података. Звучни сигнали се трансформишу у тродимензионалне форме које постају основа за обликовање функционалних и естетски изражајних објеката. Посебан акценат стављен је на реализацију дизајна применом једноставних и лако доступних производних алата и материјала.
Идејни пројекат стамбено-пословног објекта у дијалогу луксузног и социјалног становања
Рад анализира квалитет становања у савременом граду кроз поређење луксузног и социјалног стамбеног модела. Разматрају се просторни, функционални и друштвени принципи који обликују савремене стамбене типологије, са посебним нагласком на просторни комфор и однос према урбаном контексту. Рад је заокружен пројектантском применом анализираних принципа кроз пример луксузног стамбено–пословног објекта у Новом Саду.
Архитектонски наративи у реимагинацији урбаног идентитета: Сателитска пијаца у Новом Саду
Наративи обликују оквир кроз који се појединац позиционира унутар интерпретације значајних процеса. Рад дубински испититује њихово поновно артикулисање значења, чиме открива кључни корак у разумевању квалитета физичког окружења, дефинисаног као урбани идентитет. Реимагинација тог идентитета, прилагођена потребама корисника и специфичностима локације, замишља будуће место као искуствену целину. Такав приступ конкретизује се архитектонским концептом Сателитске пијаце у Новом Саду, осмишљеним као пример за даља урбана истраживања и ревитализацију ове типологије.
Параметарско моделовање и евалуација биоактивних фотокаталитичких фасада заснованих на геометрији гироида
Рад анализира како морфологија фасаде утиче на потенцијал фотокаталитичког пречишћавања ваздуха у урбаном контексту. Полазећи од проблема акумулације полутаната у градским „street canyon“ условима, фасада се посматра као активни систем који, уз TiO₂ премаз, може да разграђује NOₓ и VOC једињења. Истраживање примењује параметарски приступ у Rhino/Grasshopper окружењу и упоређује четири фасадне варијанте истих габарита: равну плочу и три гироидне TPMS структуре различите порозности. Евалуација се врши преко три геометријска индикатора: укупне изложене површине (A), пројекционе отворености (O) и комбинованог индекса ИЕПО. Резултати показују да гироид са средњом порозношћу постиже најповољнији баланс између активне површине и пропусности, те се метод A–O–ИЕПО предлаже као брз и поновљив алат за ранофазно одлучивање у дизајну фотокаталитичких фасада.
Примена параметарских алата у пројектовању самоодрживих павиљона у урбаним парковским срединама
У овом раду истражује се могућност примене параметарских симулација у пројектовању самоодрживих павиљона у урбаним парковским просторима са фокусом на Парк Нови у Новом Саду.
Концептуална реинтерпретација архитектонског простора применом принципа „3%“
Тема рада је примена Аблоховог „3%“ принципа минималне интервенције у архитектури. Теоријски део обухвата разматрање овог метода, уз референце парка Ла Вилет и филма Inception. У пројектантском делу развијена је концептуална интервенција унутар Ла Вилета која минималним изменама уводи мотиве из филма. Циљ истраживања је приказ потенцијала „3%“ приступа у архитектонској и интердисциплинарној пракси.
Визије будућности: Анализа дистопијске и футуристичке архитектуре у филму и њен утицај на архитектуру садашњице
Рад истражује везу између филма и архитектуре кроз дистопијске и футуристичке визије, показујући како филм обликује архитектонску имагинацију и како архитектура, заузврат, утиче на филмске просторе. Анализом неколико филмова рад разматра архитектуру као носиоца идеја о надзору, неједнакости, еколошкој кризи и губитку идентитета, али и као симбол отпора, наде и заједништва. Паралелно, дела архитеката попут Захе Хадид, Рема Колхаса, Сантијага Калатраве и Френка Герија показују како филмска имагинација прелази у стварни дизајн, кроз динамичне, партиципативне и хумане просторе. Закључак наглашава да архитектура и филм деле одговорност да кризу и страх претворе у подстицај за емпатију и обнову. Филмски град постаје модел за размишљање о стварним градовима — као призор упозорења, али и као нацрт за отпорнију, етички свесну и креативну будућност.
Архитектура тишине: Пројекат духовног центра у Чортановцима
Овај рад се бави истраживањем и пројектовањем духовног центра у Чортановцима кроз концепт „архитектуре тишине“, посматрајући је као простор намењен контемплацији, повлачењу и духовној обнови, у којем архитектура постаје медијум интроспективног искуства. Истраживачки део рада усмерен је на испитивање начина на који се појам тишине може применити у архитектонској пракси кроз светло и сенку, материјалност и текстуру, акустичке односе, просторне секвенце и повезаност са природним окружењем. Полази се од претпоставке да архитектуру не чине само њени материјални и физички елементи, већ и простор између њих. Циљ рада је да препозна и дефинише архитектонске принципе који доприносе стварању амбијента тишине и контемплације и да их примени у конкретном пројектном контексту.
Зграда архитектонског факултета, културни центар и музеј архитектуре – угао Булевара цара Лазара и Кеја жртава рације
Задатак обухвата пројектовање зграде Архитектонског факултета, која поред своје основне образовне функције интегрише и културни центар, као и музеј архитектуре. Циљ је да објекат не буде само простор намењен едукацији и раду студената, већ и место сусрета, размене идеја и промоције архитектуре као дела јавног живота града. Концепт је осмишљен тако да својом морфологијом комуницира са окружењем и буде у „служби“ грађана. Локација на којој се зграда налази представља крајњу тачку градског шеталишта, што јој даје посебан урбанистички значај. Кров, обликован као дугачка рампа благог нагиба, омогућава приступ јавности и трансформише објекат у један од најлепших видиковаца у Новом Саду. Тако факултет постаје не само простор образовања, већ и нови урбани симбол који спаја студентски, културни и јавни живот града.
Кинетичка фасада као интерактивни елемент савремене архитектуре
Истраживање се бавиразвојем и тестирањем кинетичких фасада које реагују на светлост, топлоту и људску активност. Кроз низ физичких прототипова, анализира се како различити механизми могу побољшати енергетску ефикасност и визуелну динамику објекта. Крајњи резултат је прототип ''Wave 2.0'', самoodржив систем са соларним напајањем и једноставним, поузданим механизмом који ствара интерактивну, таласну фасадну површину.
Упоредни приступ генерисању фотореалистичних варијација параметарских форми у реалном времену применом тастатуре и гласовних команди
Рад представља упоредну анализу приступа за генерисање фотореалистичних варијација параметарских форми у реалном времену, применом класичног уноса преко тастатуре и миша или гласовних команди. Практични део, заснован је на прототипном радном току који повезује Грасхопер и Анрил Енџин преко .ЦСВ моста. Евалуација укључује мерење времена ажурирања, тачности контрола и корисничке употребљивости на примерима инстанцираних фасадних панела. Циљ је проценити који интерфејс пружа бржу, прецизнију и приступачнију презентацију параметарских варијација у архитектонској пракси.
Утицај начина мапирања гамута при конверзији боја слике на хроматичност и контраст
У раду је испитан утицај различитих начина мaпирања гамута при конверзији боја слике на хроматичност и контраст. Конверзија је вршена из Display P3 простора боја у RGB и CMYK просторе различитих опсега. Резултати су показали да је промена хроматичности и контраста при трансформацији у циљне RGB просторе незнатна и не зависи од израбраног начина мапирања. Код конверзије у CMYK просторе боја постојале су значајне разлике, нарочито код контраста при коришћењу апсолутно колориметријског начина мапирања.
Aнализа робног саобраћаја са освртом на саобраћајно тржиште
Говоримо о појму, значај и функције спољне трговине, затим о увозу и извозу робе, анализе компаније Yugoimport-sdpr vs Westacre, анализа услова набавке и тенденције кретања цена на тржишту. Такође ћемо говорити и о карактерима као услуге производа предмета размене на тржишту, карактерима технолошкошког процеса рада, као и поредметима рада у саобраћају, давању преговора/рекламације на квалитет и квантитет а испоруку добављачу и наравно на крају закучак целог рада
Мотоциклисти су међу најрањивијим учесницима у саобраћају, суочавајући се са знатно већим ризиком од повреда и смртних случајева у поређењу са путницима у затвореним возилима. Ова повећана рањивост произилази из ограничене физичке заштите, повећане изложености саобраћајним опасностима, као и фактора понашања и околине. У раду је извршена анализа безбедности мотоциклиста у саобраћају.
Основни циљ овог рада је истраживање могућности релокације постојеће рафинерије нафте у Новом Саду, која већ дужи низ година није у функцији. Кроз рад се разматрају критеријуми за избор нове локације, са циљем идентификације просторно, инфраструктурно и еколошки најповољнијег решења за њено измештање.
Industrijsko inženjerstvo i inženjerski menadžment
Специфичности управљања пројектима у савременом глобалном окружењу
Промене у пословном окружењу могу бити подстакнуте различитим факторима, а један од њих, у данашње време, може бити и глобализација. Глобални пројкти носе са собом одређене изазове, али и користи, које је неопходно препознати и искористити, уз прилагођено управљање овом врстом пројеката.
Интегрисани приступ маркетингу догађаја: анатомија успеха 2025
Рад приказује интегрисани приступ маркетингу догађаја на примеру догађаја „Анатомија успеха 2025“. Кроз теоријски оквир објашњени су кључни појмови маркетинга догађаја, фазе организације и значај доследне комуникације и визуелног идентитета. У практичном делу приказан је целокупан процес планирања, од дефинисања циљне групе и структуре тима, разраде програма, буџета и временске линије, до израде промотивне стратегије засноване на пет комуникационих фаза. Резултати показују да интегрисани приступ омогућава јасније позиционирање догађаја, већи ангажман публике и примењив модел за будућу реализацију.
Решавање конфликата у компанији Beba & Beba doo
У раду се анализирају ставови запослених у компанији Beba & beba doo о конфликтима на раду и стратегијама њиховог решавања. Циљ је да се утврди које стратегије и приступи најефикасније доприносе смањењу конфликата и унапређењу лидерских и комуникационих пракси. Резултати показују да запослени највише вреднују отворену комуникацију и компромис, док тим билдинг активности имају мањи утицај. Закључује се да постоји потреба за јачањем тимске сарадње и прецизнијим дефинисањем улога ради ефикаснијег решавања конфликата.
Имплементација BIM-а у фази извођења радова применом AR технологија
У раду је разматрана интеграција BIM технологије са технологијама проширене реалности (Augmented Reality – AR) у фази извођења грађевинских радова. Анализирани су технички аспекти BIM–AR интеграције, као и практичне примене AR технологија на градилишту, укључујући приказ скривених елемената, детекцију колизија, подршку монтажи и унапређење контроле квалитета (QA/QC). Такође је извршена анализа платформи које омогућавају имплементацију BIM-а путем AR технологија. Резултати указују да BIM–AR интеграција може значајно допринети унапређењу координације и ефикасности извођења грађевинских радова.
Примена рециклираног бетона у префабрикованим грађевинским елементима
Грађевински сектор истовремено троши велике количине природних ресурса и генерише значајне количине грађевинског отпада, при чему бетонски шут чини важан део тог тока. Рециклирани бетон, најчешће кроз примену рециклираног бетонског агрегата (RCA), представља одрживо решење које омогућава смањење потребе за експлоатацијом природног агрегата и смањење одлагања отпада. У раду се анализира примена рециклираног бетона у префабрикованим елементима са фокусом на утицај RCA на обрадивост, механичка својства, дуготрајне деформације и трајност, као и на технолошке мере које обезбеђују стабилан квалитет у фабричким условима. Уз појачану контролу квалитета рециклирани агрегат се може поуздано користити у префабрикацији.
Уређење реке Штире узводно од постојеће регулације
У оквиру рада се сагледава уређење реке Штире на деоници узводно од постојеће градске регулације у Лозници, са аспекта заштите од великих вода и обезбеђивања стабилног режима течења. Анализа обухвата испитивање природних и просторних карактеристика сливног подручја, дефинисање меродавних протицаја великих вода применом хидролошких метода, као и хидрауличку анализу постојећег и разматраног регулисаног стања корита. У оквиру рада разматра се пропусна моћ корита, појава изливања воде у постојећем стању и могућности примене регулационих грађевина у циљу смањења ризика од плављења. Хидраулички прорачуни спроведени су применом једнодимензионалног модела у програмском пакету HEC-RAS, а добијени резултати представљају основу за дефинисање техничког решења уређења водотока.
Заштита насеља Залуг од великих вода реке Лим
У оквиру рада разматра се проблем заштите насеља Залуг од великих вода реке Лим, на деоници од км 69+741 до км 72+741, са аспекта смањења ризика од поплава и обезбеђивања стабилног и безбедног режима течења. Анализа обухвата сагледавање природних, просторних и хидролошких карактеристика предметне деонице реке, као и утицаја великих вода на насеље, инфраструктуру и пољопривредне површине. У раду је извршено дефинисање меродавних протицаја великих вода применом хидролошких анализа и расположивих података, као и хидрауличка анализа постојећег и пројектованог стања корита реке Лим. Посебна пажња посвећена је испитивању пропусне моћи корита, појави изливања воде у постојећем стању и идентификацији угрожених површина. На основу добијених резултата разматране су могућности примене одбрамбених хидротехничких објеката, као што су насипи и заштитни бетонски зидови, у циљу смањења ризика од плављења и унапређења нивоа заштите. Хидраулички прорачуни спроведени су применом једнодимензионалног модела у програмском пакету HEC-RAS, а добијени резултати представљају основу за дефинисање техничког решења одбрамбене линије и планирање мера заштите од великих вода.
Нелинеарна статичка анализа зидане зграде спратности П+5 у Новом Саду
У раду је спроведена нелинеарна статичка анализа вишеспратне зидане зграде спратности (П+5) на подручју Новог Сада, према Еврокод стандардима. Тродимензионални математички модел формиран је применом еквивалентних оквира. Ниво сеизмичког дејства (убрзање тла) је постепено увећаван како би се добио крајњи сеизмички капацитет објекта. При анализи су у обзир узета два распореда сеизмичких сила за главне правце објекта. Прорачунате су вредности фактора прекорачења (OSR), дуктилности (μ) и фактора понашања (q), и упоређене су са вредностима добијеним у софтверу, и са вредностима датим у Еврокоду.
Дигитална трансформација у грађевинарству: улога вештачке интелигенције и савремених технологија у унапређењу продуктивности кроз пројектовање, извођење и одржавање објеката
Дигитална трансформација представља један од најзначајнијих процеса у савременој грађевинској индустрији, са циљем повећања продуктивности, ефикасности и одрживости током целокупног животног циклуса објекта. Овај рад анализира примену савремених технологија као што су Building Information Modeling (BIM), вештачка интелигенција (AI), Internet of Things (IoT) и дигитални близанци у фазама пројектовања, извођења и одржавања. Посебна пажња посвећена је начину на који ове технологије доприносе бољој сарадњи учесника, оптимизацији ресурса и смањењу трошкова.
Утицај BIM технологије на смањење ризика од повреда на раду у грађевинарству
У индустрији архитектуре, инжењерства и грађевинарства (AEC) постоји општи договор да имплементација информационог моделирања зграда (BIM) мења начин на који се пројекти изводе. BIM методе нуде значајне предности у поређењу са традиционалним радним процесима заснованим на папиру или дводимензионалним цртежима.
Идејно решење наводњавања пољопривредног земљишта „Агролика“ Бачки Грачац
У раду је приказанa методологија пројектовања система за наводњавање пољопривредне површине од 1160 ha у Бачком Грачцу, његова функционалност и примена. Применом теоријских основа које прати хидротехничко решење, преко водног биланса земљишта, климатских услова, адекватне механизације, и на крају хидрауличког прорачуна, те графичких прилога дошло се до идејног решења којим је реализован овај рад.